b'\n_START_ARTICLE_\nMihkel Kangur\n_START_PARAGRAPH_\nMihkel Kangur (s\xc3\xbcndinud 25. aprillil 1975) on eesti \xc3\xb6koloog. _NEWLINE_Ta on s\xc3\xbcndinud ja \xc3\xbcles kasvanud Eesti NSV Teaduste Akadeemia Zooloogia ja Botaanika Instituudi Limnoloogiajaamas (t\xc3\xa4nap\xc3\xa4eval Eesti Maa\xc3\xbclikooli V\xc3\xb5rtsj\xc3\xa4rve \xc3\xb5ppekeskus) j\xc3\xa4rveteadlaste K\xc3\xbclli Kanguri ja Andu Kanguri perekonnas. Ta \xc3\xb5ppis Rannu Koolis aastatel 1982\xe2\x80\x931990 ja N\xc3\xb5o Reaalg\xc3\xbcmnaasiumis 1990\xe2\x80\x931993. Seej\xc3\xa4rel \xc3\xb5ppis ta Tallinna Pedagoogilises \xc3\x9clikoolis aastatel 1994\xe2\x80\x931999 bakalaureuse\xc3\xb5ppes ja 1999\xe2\x80\x932001 magistri\xc3\xb5ppes geo\xc3\xb6koloogia eriala. Ta kaitses doktorit\xc3\xb6\xc3\xb6 Tallinna \xc3\x9clikoolis 2005. aastal._NEWLINE_Aastatel 1993\xe2\x80\x931994 t\xc3\xb6\xc3\xb6tas ta Ridala P\xc3\xb5hikoolis \xc3\xb5petajana. Ta asus t\xc3\xb6\xc3\xb6le \xc3\x96koloogia Instituudis 1997. aastal. Samas asutuses t\xc3\xb6\xc3\xb6tas ta direktorina aastatel 2005\xe2\x80\x932015. \xc3\x96koloogia instituudi restruktureerimise j\xc3\xa4rel \xc3\xb6koloogia keskuseks juhatas ta seda Tallinna \xc3\x9clikooli Loodus- ja terviseteaduste instituudi struktuuri\xc3\xbcksust aastatel 2015\xe2\x80\x932018. _NEWLINE_Ta t\xc3\xb6\xc3\xb6tab Tallinna \xc3\x9clikoolis j\xc3\xa4tkusuutliku arengu dotsendina ja \xc3\xb6koloogia vanemteadurina. _NEWLINE_Ta on juhendanud nii tudengite bakalaureuse-, magistri- ja doktorit\xc3\xb6id kui ka Tallinna \xc3\x9clikooli ELU projekte. _NEWLINE_Ta on pidanud loenguid Eesti Kunstiakadeemias ja CETYS-e \xc3\xbclikoolis Mehhikos.\n_START_SECTION_\nTeadust\xc3\xb6\xc3\xb6 p\xc3\xb5hisuunad\n_START_PARAGRAPH_\nMihkel Kanguri teadust\xc3\xb6\xc3\xb6 keskmes on olnud Eesti taimkatte ja j\xc3\xa4rvede arengumustrite uurimine. Tema doktorit\xc3\xb6\xc3\xb6 keskendus k\xc3\xbcsimustele, kuidas kajastuvad erit\xc3\xbc\xc3\xbcbilised h\xc3\xa4iringud ja taimkatte mustrilisus j\xc3\xa4rvesetetesse akumuleerunud \xc3\xb5ietolmuprofiilides ning kuidas selle informatsiooni p\xc3\xb5hjal t\xc3\xb5sta taimkatterekonstruktsioonide t\xc3\xa4psust. Tema andmestik on aidanud valideerida taimkatte kvantitatiivse rekonstrueerimise matemaatilisi mudeleid. Alates 2013. aastast on ta \xc3\xbcha rohkem keskendunud j\xc3\xa4tkusuutliku arengu hariduse k\xc3\xbcsimustele.\n_START_SECTION_\nPoliitilis-\xc3\xbchiskondlik tegevus\n_START_PARAGRAPH_\nMihkel Kangur kandideeris 2017. aasta kohalike omavalitsuste valimistel P\xc3\xb5hja-Tallinnas Sotsiaaldemokraatliku erakonna ridades. Ta on P\xc3\xb5hja-Tallinna linnaosakogu liige ning selle maakomisjoni liige. Ta on Elurikkuse Erakonna \xc3\xbcks asutajaid ja eestvedajaid, 2019. aastal erakonna peaministrikandidaat.'